b'\n_START_ARTICLE_\nFriedrich von Hohenzollern\n_START_PARAGRAPH_\nFriedrich von Hohenzollern (ka Friedrich von Brandenburg-Ansbach; 17. jaanuar 1497 Ansbach \xe2\x80\x93 20. august 1536 Genova) oli Hohenzollernide d\xc3\xbcnastia Ansbachi (Franki) haru liige ja katoliiklik vaimulik._NEWLINE_Friedrichi isa oli Brandenburg-Ansbachi markkrahv Friedrich II, ema aga Sophie Poolast, Poola kuninga Kazimierz IV t\xc3\xbctar. Tal oli \xc3\xbcheksa venda ja seitse \xc3\xb5de, ise kuulus ta pere nooremate laste hulka. Seet\xc3\xb5ttu valiti Friedrichile vaimulikukarj\xc3\xa4\xc3\xa4r ning 1514. aastal asus ta koos endast aasta noorema venna Wilhelmiga \xc3\xb5ppima Ingolstadti \xc3\xbclikooli. Ta kuulus koos vennaga m\xc3\xb5nda aega ka \xc3\xbclikooli rektoraati._NEWLINE_Kui Friedrichi kolmest vennast \xe2\x80\x93 Ansbachi markkrahvist Georgist, Preisimaa hertsogist Albrechtist ja hilisemast Riia peapiiskopist Wilhelmist \xe2\x80\x93 said 1520. aastatel alanud reformatsiooni ajal veendunud protestandid, siis Friedrich j\xc3\xa4i truuks vanale usule. Selles m\xc3\xb5jutas teda ilmselt tugevalt tema \xc3\xb5petaja Ingolstadtist, Johannes Eck, kes oli \xc3\xbcks veendunumaid luterlusvastaseid teolooge ning kellega Friedrich j\xc3\xa4i kirjavahetusse ka p\xc3\xa4rast \xc3\xbclikooli l\xc3\xb5petamist. _NEWLINE_Friedrichi esimeseks vaimulikuks ametikohaks oli Salzburgi toomh\xc3\xa4rra oma, kelleks ta oli kuni 1530. aastani. Hiljem sai temast ka W\xc3\xbcrzburgi toomkapiitli liige (toomh\xc3\xa4rra), l\xc3\xb5puks toompraost ning 1529. aastal kerkis tema nimi \xc3\xbcles ka v\xc3\xb5imaliku Riia peapiiskopi koadjuutori kandidaadina. Kuid et koadjuutoriplaani taga oli protestandist vend Albrecht, siis sai koadjuutoriks tema teine vend Wilhelm ning Friedrich suri 7 aastat hiljem W\xc3\xbcrzburgi toompraostina. Tema epitaaf on siiani W\xc3\xbcrzburgi toomkirikus._NEWLINE_Saksa talurahvas\xc3\xb5ja ajal (1524\xe2\x80\x931525) kaitses Friedrich von Hohenzollern komandandina Marienbergi linnust. Tema k\xc3\xa4sutuses oli 240 kaitsjat, kellest suur osa kuulus m\xc3\xb5nda silmapaistvasse aadlisuguv\xc3\xb5ssa ning leidus ka mitmeid teisi W\xc3\xbcrzburgi toomkapiitli liikmeid.'